Document ID: 32014R0896

KOMISJONI RAKENDUSMÄÄRUS (EL) nr 896/2014,
18. august 2014,
millega tunnistatakse kehtetuks rakendusmäärus (EL) nr 793/2013, millega kehtestatakse Fääri saarte suhtes meetmed, et tagada atlandi-skandinaavia heeringa varude säilimine
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1026/2012, milles käsitletakse kalavarude kaitseks võetavaid teatavaid meetmeid seoses mittesäästvat kalapüüki lubavate riikidega, (1) eriti selle artiklit 7,
ning arvestades järgmist:
(1)
Komisjoni 20. augusti 2013. aasta rakendusmääruses (EL) nr 793/2013, millega kehtestatakse Fääri saarte suhtes meetmed, et tagada atlandi-skandinaavia heeringa varude säilimine, (2) käsitletakse Fääri saari mittesäästvat kalapüüki lubava riigina ning võetakse vastu teatavad meetmed seoses atlandi-skandinaavia heeringa ja sellega seotud liikide püügiga vastavalt määrusele (EL) nr 1026/2012.
(2)
Määruse (EL) nr 1026/2012 artiklis 7 on sätestatud, et nimetatud meetmete kohaldamine lõpetatakse, kui mittesäästvat kalapüüki lubav riik võtab ühepoolselt või konsultatsiooni korras ühist huvi pakkuvate kalavarude kaitseks ja majandamiseks vajalikud asjakohased parandusmeetmed, mis ei kahjusta liidu võetud meetmete mõju.
(3)
Fääri saarte kalandusminister teatas 12. juunil 2014, et Fääri saartel on kehtestatud 2014. aasta heeringapüügi piirnormiks 40 000 t, mis on nii absoluutses kui ka suhtelises arvestuses oluliselt väiksem kui 2013. aasta piirnorm 105 230 t. See suurendaks 4,4 % võrra 2014. aasta üldist lubatud kogupüüki, mille kohta muud rannikuäärsed riigid on teinud ettepaneku vastavalt kehtivale pikaajalisele majandamiskavale.
(4)
Uusimate teadusnõuannete kohaselt oleks 2014. aasta püügi suurenemise hinnanguline mõju heeringa biomassile 2015. aasta alguseks üksnes 0,4 %, mida võib kalavarude säilitamist arvesse võttes pidada ebaoluliseks näitajaks.
(5)
Fääri saarte võetud parandusmeede koos muude rannikuäärsete riikide, st Venemaa Föderatsiooni, Norra, Islandi ja Euroopa Liidu ühiselt vastu võetud püügiosadega ei kahjusta seepärast kalavarude säilitamiseks tehtavaid jõupingutusi, milles EL ja muud rannikuäärsed riigid on omavahel kokku leppinud.
(6)
Sellest tulenevalt tuleks lõpetada komisjoni vastavalt rakendusmäärusele (EL) nr 793/2013 võetud meetmete kohaldamine kooskõlas määruse (EÜ) nr 1026/2012 artikli 7 lõikega 1. Seepärast tuleks komisjoni rakendusmäärus (EL) nr 793/2013 tunnistada kehtetuks.
(7)
Kuna nimetatud meetmete jätkuv kohaldamine ei ole vajalik, peaks käesolev määrus jõustuma järgmisel päeval pärast selle avaldamist.
(8)
See ei mõjuta tulevikus Fääri saartel kehtestatavaid kvoote või eelseisvat rannikuäärsete riikide nõupidamist seoses atlandi-skandinaavia heeringa varude ühise majandamisega.
(9)
Kalanduse ja vesiviljeluse korralduskomitee arvamust ei esitanud,
ON VASTU VÕTNUD KÄESOLEVA MÄÄRUSE:
Artikkel 1
Rakendusmäärus (EL) nr 793/2013 tunnistatakse kehtetuks.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. august 2014

Labels: 18
6